Kirsten Normann Andersen (SF), 2024-10-11:
Det lovforslag, som vi nu skal udmønte, er den sidste del af den aftale om forebyggelse af unges brug af alkohol og nikotin, som en stor del af os sammen har lavet, og jeg vil også gerne starte med at sige tusind tak for samarbejdet omkring den aftale.
Det har, synes jeg, været fint, og det har også været rigtig grundigt.
Lovforslaget indeholder mange ting, som allerede er nævnt, men jeg vil alligevel fremhæve et par ting, nemlig spørgsmålet om et forbud mod indførelse, køb, udlevering, modtagelse, fremstilling, forarbejdning og besiddelse af tobakssurrogater, der har ulovlige kendetegnende aromaer eller et højt nikotinindhold.
Jeg tror, der var mange af os, der blev både forskrækkede og voldsomt forargede, da vi så, hvordan skolebørn kunne købe puffbars i skolerne med et kæmpehøjt nikotinindhold, og vi ved, at nikotin er et af de mest afhængighedsskabende stoffer, vi overhovedet har.
Lovforslaget giver også Sikkerhedsstyrelsen nogle muskler i forhold til at kunne føre en mere effektiv kontrol.
Det er både nødvendigt og godt, og jeg synes også, at det på trods af de diskussioner, der har været – og det er godt med noget debat, også om, hvordan tingene fungerer i praksis – og det med de tiltag, der allerede er blevet sat i gang, har vist sig, at det bliver taget godt imod.
Jeg elsker f.eks. skiltet nede i mit eget supermarked, hvor der står, at de spørger om ID, og at man, hvis det er sådan, at man synes, at det var forkert, at man blev spurgt, så gerne må tage det som et kompliment.
Det synes jeg jo egentlig er en meget sød besked at få.
Lovforslaget skærper også reguleringen af salget af alkohol og alkoholholdige drikkevarer, der fremover ikke må sælges til 16-17-årige, hvis procenten er over 6, og alkoholholdige drikkevarer må ikke sælges til personer under 18 år mellem kl. 22.00 og kl. 8.00 i nattelivszoner.
På lige præcis det her område synes jeg jo netop også at branchen har været ekstremt kreativ.
Jeg har selv været forarget over, at man kan købe shots, som hedder Dumle, og hvor de får det til at ligne, at det er fredagsslik, man køber, når man i virkeligheden køber stærk alkohol, og jeg forstår ikke den producent, der synes, at det her vel nok er en fantastisk god idé.
På samme måde har det også været både skræmmende og deprimerende at se, at der nærmest kunne være fri bar i Netto på Strøget om natten for unge mennesker, som egentlig ikke hører til i festlivet i nattelivet, og som jo ikke må gå på diskoteker og købe alkohol på barer.
Lovforslaget regulerer også produkterne i forhold til at gøre dem mindre attraktive, og det er et forslag, vi har taget med os videre, fra da vi lavede den tidligere aftale omkring tobak.
Det virkede at fjerne tobakken fra disken og sætte det bag et forhæng, og hvad de nu ellers har gjort rundtomkring, så man som ung ikke kan stå og vælge, hvad det er for et produkt, man skal have.
Man skal vide, hvad man skal have, når man skal købe nikotinprodukter, og de kedelige pakker gør også, at det ikke er det, der ligesom bliver afgørende for, om man køber produkterne eller ej.
Jeg synes stadig væk, at der er et stort behov for at regulere markedet, sådan at vi undgår, at nikotinbranchen bliver ved med at forny sig i forhold til at lave produkter, som er målrettet unge, og derfor kommer vi også til at følge aftalen fremadrettet for netop at holde øje med det.
Men i første omgang synes jeg, at vi har fået lavet en god samlet aftale, som jeg er stolt af, og som jeg synes er et godt bud på, hvordan vi fremadrettet regulerer, at børn og unge ikke skal udsættes for et pres og for muligheden for at købe produkter, som ikke er sunde for dem.